Ses vas oor ongelisensieerde vuurwapens en ammunisieArgieffoto Ses persone is in KwaZulu-Natal in hegtenis geneem nadat hulle glo met ongelisensieerde vuurwapens en ammunisie betrap is. “Die ses verdagtes is Sondag tydens ŉ operasie in verskeie plekke in die Kwadabeka-gebied aangekeer,” het maj. Thulani Zwane, woordvoerder van die polisie, Dinsdag in ŉ verklaring gesê. “Hulle is met vyf ongelisensieerde vuurwapens en 45 rondes ammunisie betrap.” Phindile Silangwe (28), Sithembiso Makhoba (33), Mlungisi Mbambo (37), Mbonginkosi Cele (37), Sifiso Ngwala (41) en Mduduzi Kunene (44) het Maandag in die Pinetown-landdroshof verskyn en bly in aanhouding tot 12 November wanneer hulle weer in die hof moet verskyn. “Ballistiese toetse sal op die vuurwapens gedoen word om te bepaal of dit in enige misdaad gebruik is,” het Zwane bygevoeg.